google/wiki40b huggingface dataset:
Νίκων Αρκουδέας

Βιογραφικό

Μανιάτης στην καταγωγή, γεννήθηκε το 1928 στην Πολιάνα Λακωνίας (νυν Άγιος Νίκων Μεσσηνίας) και πήγε σχολείο στην Αρεόπολη Λακωνίας. Ήταν απόφοιτος της Σχολής Αξιωματικών Αστυνομίας Πόλεων και της Παντείου Ανώτατης Σχολής Πολιτικών Επιστημών (σημερινό Πάντειο Πανεπιστήμιο). Σταδιοδρόμησε στην Αστυνομία Πόλεων, συνεχώς σε μάχιμες θέσεις. Μεταξύ άλλων υπηρέτησε στο Α΄ Αστυνομικό Τμήμα Αθηνών, στο Β΄ Αστυνομικό Τμήμα Πειραιώς, στο Τμήμα Αστυνόμευσης της τότε Αστυνομικής Διεύθυνσης Αθηνών και ως διευθυντής στην Γ' Αστυνομική Υποδιεύθυνση.
Ο Νίκων Αρκουδέας ήταν θερμός υποστηρικτής του Ανδρέα Παπανδρέου και με την άνοδο του ΠΑΣΟΚ στην εξουσία το 1981 ανέλαβε Διευθυντής Τάξης Αττικής, θέση που περιελάμβανε τα ΜΑΤ και τα ΜΕΑ. Όταν το 1984 συγχωνεύθηκαν η Χωροφυλακή και η Αστυνομία Πόλεων για να δημιουργηθεί η σημερινή Ελληνική Αστυνομία, ο Αρκουδέας διορίστηκε Γενικός Αστυνομικός Διευθυντής Αττικής, και αποκλήθηκε από τον Τύπο της εποχής  «Αττικάρχης», ένα προσωνύμιο που με τον καιρό υιοθετήθηκε για τον εκάστοτε κάτοχο της θέσης. Στη συνέχεια ο Αρκουδέας διετέλεσε αρχηγός της Ελληνικής Αστυνομίας από το Δεκέμβριο του 1986 ως τον Απρίλιο του 1988, οπότε και παραιτήθηκε.
Μετά την αποστρατεία του, εκλέχθηκε στην Κεντρική Επιτροπή του ΠΑΣΟΚ και ήταν υποψήφιος βουλευτής Α΄ Αθηνών στις εκλογές της περιόδου 1989-1990, αλλά για λίγες ψήφους δεν κατάφερε να εκλεγεί. Αργότερα έγινε διευθυντής Ασφαλείας στην Ιονική Τράπεζα και για ένα διάστημα ορίστηκε γενικός διευθυντής του Ολυμπιακού Σταδίου στην Καλογρέζα. 
Το 1994 εκλέχθηκε δημοτικός σύμβουλος του Δήμου Αθηναίων με την παράταξη του Θεόδωρου Πάγκαλου, και το 1998 με την παράταξη της Μαρίας Δαμανάκη. Στα τελευταία του χρόνια διετέλεσε πρόεδρος του Συλλόγου Πολιανιτών Μάνης και στέλεχος του ΠΑΣΟΚ Παλαιού Φαλήρου. Συνεισέφερε σε πολλές πολιτιστικές δραστηριότητες Μανιατών.

Προφίλ

Ο Νίκων Αρκουδέας ήταν ο πιο αναγνωρίσιμος αστυνομικός της Μεταπολίτευσης. Ξεχώριζε για την πρωτόγνωρη τότε τακτική του να κατεβαίνει ο ίδιος στους δρόμους και να συντονίζει επιχειρήσεις, κάτι που τον έκανε ιδιαίτερα αγαπητό στους πολίτες και του έδωσε μια δημοσιότητα που ποτέ ξανά δεν απέκτησε αστυνομικός: χαρακτηριστικά, όταν η σταδιοδρομία του Αρκουδέα κορυφώθηκε τον Δεκέμβριο του 1986 με την ανάληψη της Αρχηγίας της ΕΛΑΣ, ο τότε Υπουργός Δημόσιας Τάξης Αντώνης Δροσογιάννης είπε πως ο νέος Αρχηγός δεν χρειάζεται συστάσεις γιατί είναι γνωστός και αγαπητός σε όλους τους Έλληνες.
Οι επικριτές του Αρκουδέα τον κατηγόρησαν για αστυνομική βία και υπερβολική σκληρότητα, ιδιαίτερα στις λεγόμενες «επιχειρήσεις αρετής» που πραγματοποιούσε στα Εξάρχεια. Ο ίδιος το αρνήθηκε κατηγορηματικά και τόνισε ότι δεδομένης της κατάστασης που επικρατούσε τότε, μάλλον ήταν συγκρατημένος στις επιχειρήσεις της αστυνομίας, ενώ προτού επέμβουν τα ΜΑΤ προσπαθούσε πάντοτε να λύσει το θέμα με διαπραγματεύσεις.
Αίσα

Η Αίσα θεωρείται ότι είναι μία από τις θεές της τύχης. Άλλοι τη θεωρούσαν σαν θέα της ανθρώπινης μοίρας δηλαδή της αρχαίας ελληνικής αντίληψης για τη τύχη την οποία δημιουργεί ο άνθρωπος μοναχός του.
Φιατάου Πενιτάλα Τίο

Προφίλ

Γεννήθηκε στο Φουναφούτι στις 23 Ιουλίου του 1911. Εργάστηκε ως δημόσιος υπάλληλος και διερμηνέας τη δεκαετία του 1930. Την περίοδο από το 1937-1958, με εξαίρεση το 1944-45, οπότε υπηρέτησε στη στρατιωτική του θητεία, υπηρέτησε σε διοικητικές θέσεις στα νησιά Μπανάμπα και Ταράουα, στο σημερινό Κιριμπάτι. Το 1978 τα νησιά Έλλις έγιναν ανεξάρτητα με την ονομασία Τουβαλού και με αρχηγό Κράτους την Ελισάβετ Β΄ του Ηνωμένου Βασιλείου. Θεσμοθετήθηκε η θέση του Γενικού Διοικητή, ως αντιπροσώπου της Βασίλισσας. Έτσι, την 1η Οκτωβρίου του 1978, πρώτος Γενικός Διοικητής ανέλαβε ο Πενιτάλα Τίο. Το 1981 επέβλεψε την πρώτη αλλαγή κυβέρνησης στην πολιτική ιστορία της χώρας του από τότε που η τελευταία έγινε ανεξάρτητη. Αποχώρησε από το αξίωμα την 1η Μαρτίου του 1986. Τον διαδέχθηκε ως Γενικός Διοικητής ο Σερ Τουπούα Λεουπένα. Ο γηραιός Πενιτάλα Τίο απεβίωσε στο Φουναφούτι, στις 25 Νοεμβρίου του 1998.
Νίκος Περέλης

Διδασκαλία

Δίδαξε θέατρο στη σχολή Κρατικό Θέατρο Βορείου Ελλάδος, στο εργαστήρι του Εθνικού Θεάτρου, στη σχολή Κατσέλη, στο Κονσερβατουάρ του Κεμπέκ και στη σχολή Βεάκη. Έγραψε θέατρο (Μπόμπα 1981, Φελάχα Γιουλαλάμ 1983, Αστραπόβροντο 1979, Μοναξιά των σκουληκιών 1994, Το τελευταίο μήνυμα 2005, Η πόλη στον πάτο 2008, Η επιστροφή της Φελάχας 2012) που παίχτηκαν στο Εθνικό, το 3ης Σεπτεμβρίου, στο Εντροπία, στο Αναλυτή, στο θέατρο της ημέρας και σε διάφορα άλλα θέατρα.

Διακρίσεις

Το 1992 έλαβε Κρατικό βραβείο θεάτρου (για το έργο του “Η Μοναξιά των σκουληκιών”), το 2010 τιμήθηκε από την ιδιαίτερη πατρίδα του με το μετάλλιο της Πόλης. Είναι μέλος της Εταιρείας Σκηνοθετών και της Εταιρείας Ελλήνων θεατρικών συγγραφέων.
Ως ηθοποιός συμμετείχε σε ελάχιστες παράστασεις, ερμηνεύοντας σημαντικούς ρόλους (Μπόργκμαν – Ίψεν, Κρόγκσταντ – Ίψεν, Στόκμαν – Ίψεν, Χαμ – Μπεκετ κ.α.).
Λουδοβίκος Ροδόλφος του Αννοβέρου

Βιογραφία

Ήταν ο δευτερότοκος γιος του Ερνέστου-Αυγούστου Δ΄ πρίγκιπα (τιτουλάριου βασιλιά) του Αννοβέρου & του Μπράουνσβαϊκ και της Όρτρουτ, κόρης του Αλβέρτου πρίγκιπα του Σ.Χ.Σ.Γκλύκσμπουρκ. Ο πατέρας του ήταν εγγονός του Γουλιέλμου Β΄ αυτοκράτορα της Γερμανίας.
Ο Λουδοβίκος-Ροδόλφος-Γεώργιος-Γουλιέλμος-Φίλιππος-Φρειδερίκος-Βόλραντ-Μαξιμιλιανός γεννήθηκε στο Αννόβερο της Κάτω Σαξονίας και σπούδασε μουσικός παραγωγός στο Λος Άντζελες και στο Λονδίνο. Ήταν Λουθηρανός και θέλησε να νυμφευτεί την Ισαβέλλα, που ήταν Καθολική. Σύμφωνα με την πράξη του 1772 για τους απογόνους του Γεωργίου Β΄, για να είναι νόμιμος στη διαδοχή, ο γάμος του έπρεπε να έχει την άδεια της βασίλισσας, που του την έδωσε. Η Ισαβέλλα ήταν απόγονος του Οίκου ντε Λα Τόρρε, που κυβέρνησε το Μιλάνο πριν τους Βισκόντι. Ο γάμος έγινε το Σεπτέμβριο του 1987 και το Φεβρουάριο του 1988 γεννήθηκε ο γιος τους Όθωνας. 
Το Νοέμβριο του 1988 έκαναν φιλική συγκέντρωση στο σπίτι τους Κένικινβιλα στο Γκμούντεν, που τους είχε δοθεί από τον μεγαλύτερο αδελφό τού Λουδοβίκου-Ροδόλφου, τον Ερνέστο-Αύγουστο Ε΄. Μετά το τέλος της διασκέδασης βρέθηκε η Ισαβέλλα στο κρεβάτι της αναίσθητη, διπλωμένη επάνω στην κλίνη της. Δεν συνήλθε και οι αρχές βρήκαν σύριγγες, κοκαΐνη και ηρωΐνη. Άρχισαν έρευνες· ο Λουδοβίκος-Ροδόλφος, που ήταν από πριν ύποπτος για παράνομες αγορές ναρκωτικών, τηλεφώνησε στον μεγαλύτερο αδελφό του, του ζήτησε να αναλάβει τη φροντίδα του 10 μηνών γιού του και βρέθηκε μερικές ώρες αργότερα στο κυνηγετικό περίπτερο της οικογένειας στη λίμνη Τράουν μέσα στο αυτοκίνητό του με ένα όπλο στο στόμα του, σκοτωμένος από σφαίρα. Ήταν 33 ετών· με την αυτοκτονία η Αστυνομία σταμάτησε τις έρευνες.
Το ζεύγος τάφηκε στο Γκρύναου ιμ Άλμταλ της Αυστρίας· ήταν 14 μήνες σχεδόν παντρεμένοι. Στους γονείς της Ισαβέλλας δόθηκε η επιμέλεια του Όθωνα, που έμεινε στον πύργο τους, στο Μπάιμπουρκ της Αυστρίας.
Ελληνικό ποδοσφαιρικό τουρνουά Σικάγου

Το Ελληνικό ποδοσφαιρικό τουρνουά (Hellenic Soccer Tournament) είναι μια ετήσια ποδοσφαιρική διοργάνωση μεταξύ ομογενειακών ομάδων που γίνεται στο Σικάγο. Αποτελεί ένα άτυπο πρωτάθλημα των ελληνικών συλλόγων της Βόρειας Αμερικής. Οι αγώνες διεξάγονται κάθε χρόνο στα τέλη Αυγούστου ή αρχές Σεπτεμβρίου στο Ολυμπιακό Πάρκο του Σάουμπουργκ του Ιλλινόις (Schaumburg, Illinois) κοντά στο Σικάγο.

Η διοργάνωση

Το ελληνικό τουρνουά ξεκίνησε το 2006 με πρωτοβουλία της ιστοσελίδας 'Greeksoccer.com' ως ένα πρωτάθλημα ανεξάρτητων ποδοσφαιρικών ομάδων ομογενών. Στην πρώτη διοργάνωση έλαβαν μέρος οκτώ ομάδες χωρισμένες σε δυο ομίλους (Γαλάζιο και Λευκό) και οι επικεφαλής έπαιξαν στον τελικό. Είναι χαρακτηριστικό πως η πρώτη νικήτρια ονομαζόταν "Καθημερινός Φραπές GR-04" (DAILYFRAPPE.COM/GR-04), από την οποία στη συνέχεια προέκυψε ο μικρός σύλλογος "GR-04 Σικάγου" που αργότερα αποροφήθηκε από την Χελένικ Γιουνάιτεντ. Η απήχηση που είχε μεταξύ των ομογενών είχε ως αποτέλεσμα από την επόμενη χρονιά οι διοργανωτές να "σοβαρευτούν". 
Η διοργάνωση είναι ανοιχτή στη συμμετοχή ποδοσφαιρικών ομάδων ομογενών (επίσημων ή ανεπίσημων) από οποιαδήποτε πόλη ή χώρα της Βόρειας Αμερικής αλλά ουσιαστικά μετέχουν ομάδες μόνο από ΗΠΑ και Καναδά. Έχει εξελιχθεί σε ένα άτυπο πρωτάθλημα των ελληνικών συλλόγων της Β. Αμερικής αλλά και σε ένα ετήσιο αθλητικό πανηγύρι στο οποίο συναντιούνται ομογενείς από διάφορες πόλεις. Εκτός από τις μεγαλουπόλεις: Σικάγο, Νέα Υόρκη, Τορόντο, Μόντρεαλ, Οτάβα έχουν συμμετάσχει ομάδες από πολλά μικρά μέρη όπου ζουν Έλληνες, όπως: Λόντον, Σκάρμπορο, Χάμιλτον, Θόρνχιλ, Ρίτσμοντ Χιλ, Γουίνιπεγκ, Γουίνδσορ, Πάλος Χιλς, Χίκσβιλ, Σάρνια κ.ά. Επίσης, έχουν συμμετάσχει ομάδες από απομακρυσμένες πόλεις, όπως: Βανκούβερ, Ντιτρόιτ, Γκάρι Ιντιάνα, Γκλέντεϊλ Καλιφόρνια κλπ.
Εκτός από την ανοικτή κατηγορία (όπεν), διεξάγονται και πρωταθλήματα βετεράνων διαφόρων ηλικιών, ενώ κάποιες χρονιές έγιναν δυο ξεχωριστά πρωταθλήματα όπεν: επίσημων ομάδων (Competitive) και ανεπίσημων (Recreational).
Απομνημονεύματα

Απομνημονεύματα ονομάζονται οι αφηγήσεις από σπουδαία πρόσωπα γεγονότων, στα οποία συμμετείχαν ή τα παρακολούθησαν κατά τη διάρκεια της ζωής τους.

Ιστορία

Η αρχή της συγγραφής απομνημονευμάτων ξεκινά από την αρχαιότητα και συνεχίζει μέχρι και τις ημέρες μας.

Αρχαία Ελλάδα

Πρώτοι που επιδόθηκαν στη συγγραφή απομνημονευμάτων ήταν οι αρχαίοι Έλληνες. Ο Στησίμβροτος ο Θάσιος έγραψε για τον Θεμιστοκλή, τον Θουκυδίδη και τον Περικλή.
Επίσης, απομνημονεύματα έγραψαν ο Ίων ο Χίος που συνέγραψε τις Επιδημίες, ο Άρατος τα Υπομνήματα και ο Πύρρος τα Ιστορικά Υπομνήματα.
Ο Ξενοφώντας, που θεωρείται ο σημαντικότερος απομνημονευματογράφος της αρχαιότητας, έγραψε για τη ζωή και τη διδασκαλία του Σωκράτη, για την εκστρατεία του Κύρου εναντίον του Αρταξέρξη, και για την κάθοδο των Μυρίων.

Ρωμαϊκά Χρόνια

Στη ρωμαϊκή εποχή έγραψε ένα είδος απομνημονευμάτων ο Ιούλιος Καίσαρας. Τα έργα αυτά είναι το De bello Gallico και το De bello civili.

Βυζαντινή Εποχή

Κατά τη βυζαντινή περίοδο έγραψαν απομνημονεύματα ο Προκόπιος με τίτλους Ιστορίες και Ανέκδοτα, η Άννα Κομνηνή την Αλεξιάδα και ο Ιωάννης Καντακουζηνός τις Ιστορίες.
Τα τελευταία χρόνια του Βυζαντίου, απομνημονεύματα έγραψαν ο Μ. Πόλο και ο Ρ. Μουντανέρ για την κατάκτηση της Κωνσταντινούπολης το 1204.

Νεώτερα Χρόνια

Τα νεώτερα χρόνια τα απομνημονεύματα γνώρισαν μεγάλη άνθηση, ειδικά κατά την περίοδο του 19ου και του 20ου αιώνα, λόγω των σημαντικών γεγονότων που διαδραματίστηκαν αυτή την περίοδο της ιστορίας.

Απομνημονεύματα των Αγωνιστών του 1821

Αξιόλογο θεωρείται στη νεοελληνική λογοτεχνία το έργο των πρωταγωνιστών της Επανάστασης του 1821, όχι μόνο λόγω της σημαντικότητας των γεγονότων, αλλά και γιατί είναι γραμμένα με ένα ζωντανό αφηγηματικό ύφος. Στρατιωτικοί και πολιτικοί έγραψαν τις μαρτυρίες τους από τον αγώνα της ανεξαρτησίας, με σκοπό να μεταλαμπαδεύσουν τον αγώνα τους στις νεώτερες γενιές.
Απομνημονεύματα έγραψαν ο Παλαιών Πατρών Γερμανός, ο Χριστόφορος Περραιβός, ο Εμμανουήλ Ξάνθος, ο Φωτάκος, ο Νικόλαος Κασομούλης, ο Νικόλαος Σπηλιάδης, ο Αμβρόσιος Φραντζής, ο Λάμπρος Κουτσονίκας και ο Ιωάννης Μακρυγιάννης.Επίσης, ο Γεώργιος Τερτσέτης έγραψε τα απομνημονεύματα του Κολοκοτρώνη, ο οποίος του τα αφηγήθηκε.

Ευρώπη

Απομνημονεύματα έγραψαν κατά καιρούς πολλά σημαντικά πρόσωπα της Ευρωπαϊκής Ιστορίας. Το είδος αυτό άνθισε ιδιαίτερα κατά την Αναγέννηση, αλλά και τον 20ο αιώνα.
Την περίοδο μετά το Μεσαίωνα, ειδικά κατά τα νεότερα χρόνια, γράφτηκαν σπουδαία απομνημονεύματα όπως του Μπενβενούτο Τσελίνι, του Βιττόριο Αλφιέρι, του Κάρλο Γκολντόνι, του Τζάκομο Καζανόβα από την Ιταλία και του Γετς φον Βερλίγιγκεν, του Άγχαρτ, του Φρειδερίκου του Μεγάλου από τη Γερμανία.
Στη σύγχρονη εποχή απομνημονεύματα έγραψαν σημαντικά πρόσωπα της ιστορίας, όπως ο Ουίνστον Τσώρτσιλ Τα απομνημονεύματα από τον Β' Παγκόσμιο Πόλεμο.
Κλαρκ Ενσικουλού

Σταδιοδρομία σε συλλόγους

Τον Ιανουάριο του 2012, εντάχθηκε στην Εβιάν με ελεύθερη μεταγραφή από τη Λιλ ΟΣΚ.  Έκανε το ντεμπούτο του στη Λιγκ 1 κατά τη διάρκεια της σεζόν 2012-13. Στην πρώτη του σεζόν με την Εβιάν, σημείωσε 1 γκολ σε 6 αγώνες. Στις 4 Δεκεμβρίου 2013, σημείωσε το πρώτο γκολ στην εντός έδρας νίκη με 2-0 επί της Παρί Σεν Ζερμέν. 
Τη σεζόν 2016-17, αγωνίστηκε στη γαλλική Σταντ Λαβαλουά στη Λιγκ 2, σημειώνοντας 1 γκολ και δίνοντας 1 ασίστ, σε 28 αγώνες πρωταθλήματος. 
Η σεζόν 2017-18, τον βρήκε για πρώτη φορά εκτός Γαλλίας, καθώς μετακινήθηκε στον Πλατανιά και στη Σούπερλιγκ, σημειώνοντας 5 γκολ και δίνοντας 2 ασίστ, σε 29 αγώνες πρωταθλήματος. Στο τέλος της σεζόν αποδεσμεύτηκε, καθώς ο σύλλογος υποβιβάστηκε στη Φούτμπολ Λιγκ. 
Στις 27 Ιουνίου 2018, υπέγραψε τριετές συμβόλαιο με τον Ατρόμητο.

Διεθνής σταδιοδρομία

Εκπροσώπησε την Εθνική U20 του Κονγκό στο φεστιβάλ ποδοσφαίρου της Τουλόν του 2013.
Ενσενάντα

Ιστορία

Ο πρώτος που έφτασε στην περιοχή όπου η σημερινή πόλη βρίσκεται, ήταν ο Ισπανός εξερευνητής Juan Rodríguez Cabrillo. Στη περιοχή όπου σήμερα βρίσκεται η πόλη ζούσαν ιθαγενείς που οι περισσότεροι πέθαναν από ασθένειες που μετέφεραν Ισπανοί, παρόλα αυτά κάποιοι απόγονοι τους υπάρχουν μέχρι και σήμερα στην πόλη με τις ίδιες πολυτέλειες όπως και οι κανονικοί άνθρωποι. Η πόλη ιδρύθηκε στις 17 Σεπτεμβρίου 1542 με το όνομα San Mateo. Το 1602 Ο Sebastián Vizcaíno μετονόμασε την πόλη σε Ensenada de Todos Santos.
Το 1882, η Ενσενάντα ορίστηκε η πρωτεύουσα της Μπάχα Καλιφόρνια και έγιναν προσπάθειες για την ανάπτυξη της περιοχής έγιναν από την Αγγλό-Μεξικανική Εταιρεία Γης και Αποικισμού. Οι προσπάθειες διακόπτονταν από την Μεξικανική επανάσταση, η οποία αναγκαστικά, άφησε την περιοχή να ερημωθεί. Το 1915, η πρωτεύουσα της πολιτείας μεταφέρθηκε στο Μεξικάλι, και το 1930 η Ενσενάντα είχε μόλις 5,000 κατοίκους. Κατά τις αρχές του εικοστού αιώνα, το όνομα της πόλης απλοποιήθηκε από το Ensenada de Todos Santos στο Ενσενάντα (Ensenada).
Στις 26 Ιανουαρίου 2007 ο Πάπας Βενέδικτος ΙΣΤ΄ δημιούργησε τη μητρόπολη του Ενσενάντα.
Στογκλάβ

Περιγραφή

Το βιβλίο είναι δομημένο με την μορφή ερωτήσεων και απαντήσεων, 100 στο σύνολο τους, με τις ερωτήσεις να γίνονται από τον τσάρο Ιβάν Δ´ της Ρωσίας. Οι αναφορές σχετικά με την θεολογική συμφωνία ανάμεσα στον κλήρο και τον ηγεμόνα κατά τα πρότυπα των βυζαντινών παραδόσεων είναι συνεχείς στο κείμενο. Μέσω του βιβλίου προωθήθηκε η δογματοποίηση και επισημοποίηση των ρωσικών τελετουργικών και πρακτικών σε αντίθεση με τις καθιερωμένες ελληνικές, δηλαδή αυτές του Οικουμενικού Πατριαρχείου. Ως αποτέλεσμα, οι εκκλησιαστικές αυτές αποφάσεις δεν υιοθετήθηκαν ποτέ από τις ρωσικές μονές στο Άγιο Όρος το οποίο τελεί υπό την πνευματική δικαιοδοσία του Οικουμενικού Πατριαρχείου.
Κατά τα μέσα του 17ου αιώνα, το βιβλίο έγινε έργο αναφοράς από το κίνημα των Παλαιών Πίστών στον αγώνα τους εναντίον του πατριάρχη Μόσχας Νίκωνα και τις εκκλησιαστικές μεταρρυθμίσεις που προωθούσε για εναρμόνιση των ρωσικών και ελληνικών τελετουργικών. Η ρωσική εκκλησιαστική σύνοδος του 1667 αναθεμάτισε το βιβλίο και το κήρυξε αιρετικό απαγορεύοντας την χρήση του, και κατά την περίοδο αυτή συνέβη το σχίσμα της ρωσικής ορθόδοξης εκκλησίας. Η απαγόρευση του βιβλίου ίσχυσε για τα επόμενα 200 έτη.
Διασώζονται περίπου 100 χειρόγραφα του Στογκλάβ, με το σύνολο τους να διατηρείται από τους Παλαιούς Πιστούς, ενώ τα αντίγραφα που διέθετε η ρωσική ορθόδοξη εκκλησία καταστράφηκαν κατά τον 18ο και 19ο αιώνα.
The Handmaid's Tale (τηλεοπτική σειρά)

Το The Handmaid's Tale είναι δραματική σειρά αμερικάνικης παραγωγής. Ξεκίνησε να προβάλλεται το 2017 από την συχνότητα Hulu και συνεχίζει μέχρι σήμερα. Ζητήθηκε από τη διαδικτυακή υπηρεσία Hulu ως μια σειρά 10 επεισοδίων, η παραγωγή των οποίων άρχισε στα τέλη του 2016.
Τα πρώτα επεισόδια κυκλοφόρησαν στις 26 Απριλίου 2017, ενώ τα επόμενα επεισόδια προβάλλονταν κάθε Τετάρτη. Τον Μάιο του 2017 η σειρά ανανεώθηκε για δεύτερο κύκλο ο οποίος έκανε πρεμιέρα στις 25 Απριλίου 2018. Τον Μάιο του 2018 η σειρά ανανεώθηκε για τρίτο κύκλο, ο οποίος έκανε πρεμιέρα στις 5 Ιουνίου 2019. Τον Ιούλιο του 2019 η σειρά ανανεώθηκε για τέταρτο κύκλο.
Interpretatio graeca

Ο λατινικός όρος Interpretatio graeca (μτφρ.: Ελληνική ερμηνεία) περιγράφει την αρχαιοελληνική πρακτική της απόδοσης και του συσχετισμού διάφορων ονομασιών και εννοιών άλλων γλωσσών ξένων πολιτισμών με τις ελληνικές. Κατά αυτόν τον τρόπο επίσης αποτελεί μια συγκριτική μεθοδολογία για τις ομοιότητες μεταξύ των αρχαίων θρησκειών και μυθολογιών.

Περιγραφή

Ιστορικά παραδείγματα αποτελούν οι περιγραφές του Ηροδότου για την αιγυπτιακή θρησκεία με όρους αντίστοιχους με τις ελληνικές θεότητες (Άμων / Ζευς, Όσιρις / Διόνυσος, Πτα / Ήφαιστος), καθώς και οι περιγραφές του ρωμαϊκού κόσμου από τον Διονύσιο τον Αλικαρνασσέα και τον Πλούταρχο. Ο όρος χρησιμοποιείται και αντίστροφα ως εργαλείο συσχετισμού μεταξύ ονομασιών του ξένου πολιτισμού με την αρχική ελληνική ετυμολογία τους όπως έκανα οι Ρωμαίοι με τη υιοθέτηση της ελληνικής μυθολογίας -ακολούθως το Interpretatio romana σχετίζεται με τα ρωμαϊκά πρότυπα και ονομασίες σε σχέση με π.χ. τις κελτικές ονομασίες-. Η μεθοδολογία αυτή αποτελούσε συχνή πρακτική κατά την ελληνιστική περίοδο -ιδιαίτερα στην πτολεμαϊκή Αίγυπτο και τις σελευκιδικές κτήσεις στην Ασία και τη ρωμαϊκή αυτοκρατορία.
Η  Interpretatio graeaca συναντάται συχνότερα σε σχέση με την αρχαία ελληνική θρησκεία και αυτές της Αιγύπτου, Μεσοποταμίας καθώς και της Ινδίας (Ελληνοβουδισμός, Ινδοελληνικό βασίλειο, Ελληνικό βασίλειο της Βακτριανής, ωστόσο διασώζονται πολύ λίγες πληροφορίες), και της Interpretatio romana συχνότερα σε σχέση με αυτές των Κελτών, Γερμανικών φύλων, και Σλάβων. 
Άλλες παρόμοιες πρακτικές πέρα από την Interpretatio graeaca και την αντίστοιχη Romana για τη Ρώμη είναι η Interpretatio Christiana για τον χριστιανισμό, και Interpretatio Germanica των γερμανικών φύλων.

Στην τέχνη

Παραδείγματα σύνθεσης χαρακτηριστικών και συνδυασμού θεοτήτων από διαφορετικές θρησκείες:
Σαν Χοσέ δε λα Μοντάνια δε Μπάρβα

Γεωγραφία

Η Σαν Χοσέ δε λα Μοντάνια δε Μπάρβα βρίσκεται κεντρικά της Κόστα Ρίκα και νότια της Επαρχίας Ερέδια.

Κλίμα

Το κλίμα της Σαν Χοσέ δε λα Μοντάνια δε Μπάρβα είναι τροπικό.

Δημογραφία

Η Σαν Χοσέ δε λα Μοντάνια δε Μπάρβα είχε σύμφωνα με την απογραφή του 2001 32.440 κατοίκους.
Νομικό Βήμα

Νομική Λειτουργία

Πέρα από την ενημερωτική του λειτουργία, το Νομικό Βήμα εξυπητεί και μία νομική: σύμφωνα με τον Κώδικα Δικηγόρων (άρθρο 50, παράγραφος 6), όταν ένας Δικηγορικός Σύλλογος δεν διαθέτει δικό του περιοδικό για να δημοσιεύσει την απόφαση του περί έγκρισης καταστατικού Δικηγορικής Εταιρίας, τότε οφείλει να την δημοσιεύσει στο Νομικό Βήμα.
Κρίστιαν "Witchhunter" Ντούντεκ

Βιογραφία

Ο Ντούντεκ υπήρξε ένα εκ των ιδρυτικών μελών των Sodom το 1981 και μέχρι την αποχώρηση του, έντεκα χρόνια αργότερα, υπήρξε ο βασικός συνθέτης του συγκροτήματος. Από την δεκαετία του '80, ο Ντούντεκ παρουσίασε προβλήματα αλκοολισμού, γεγονός που αποτέλεσε τροχοπέδη για την πορεία του με τους Sodom. Παρ' όλα αυτά, το συγκρότημα αποτέλεσε έναν εκ των των τριών σπουδαιότερων και πιο αναγνωρισμένων σχημάτων του τευτονικού thrash metal, με σπουδαίους δίσκους όπως τα "Persecution Mania" και "Agent Orange".
Το 1986, ο Ντούντεκ επισκέφθηκε τον Τόμας "Quorthon" Φόρσμπεργκ στην Στοκχόλμη, απαντώντας στην αγγελία του τελευταίου για ντράμερ στους Bathory, χωρίς τελικά να συνεργαστούν.
Ο Ντούντεκ είχε προβλήματα στην σχέση του με τον Τομ "Angelripper" Ζουκ, μπασίστα και τραγουδιστή των Sodom, με αποτέλεσμα την απόλυση του ντράμερ το 1992, η οποία σύμφωνα με τον Ζουκ οφειλόταν στον ερασιτεχνισμό του Ντούντεκ, ενώ ο τελευταίος χαρακτήρισε τον Ζουκ φιλάργυρο.
Η αποχώρηση του από τους Sodom σήμανε το τέλος της μουσικής του καριέρας, αφού θέλησε να δημιουργήσει ένα συγκρότημα στο ύφος των Metallica και των Megadeth αλλά δεν μπόρεσε να βρει τον τραγουδιστή που επιθυμούσε, με αποτέλεσμα να εγκαταλείψει την ιδέα. Στην συνέχεια, έγραψε σε κάποια fanzines, ενώ επανήλθε στην μουσική βιομηχανία το 2007, όταν οι Sodom τον κάλεσαν να παίξει στη νέα ηχογράφηση του κλασικού τους ΕΡ "In the Sign of Evil" με τίτλο "The Final Sign of Evil".
Το πρωί της 8ης Σεπτεμβρίου του 2008, ο Ντούντεκ πέθανε από πολλαπλή ανεπάρκεια οργάνων. Προς τιμή του, έλαβε χώρα μία συναυλία στο Ομπερχάουζεν στις 11 Απριλίου 2009, με την συμμετοχή των Sodom, Artillery, Assassin και Holy Moses.
Λευκώνας Σερρών

Παλαιότερη ονομασία

Η παλαιότερη ονομασία του Λευκώνα (στην τουρκική) ήταν "Καβακλί".

Αρχαιότητα

Στο λόφο «Σιμιτζή μπαΐρι», που βρίσκεται λίγο βορειότερα από τον Λευκώνα και πλάι στο ρέμα της Βύσιανης, εντοπίστηκε η θέση ρωμαϊκού οικισμού, ο οποίος ανήκε στην αρχαία φυλετική περιοχή των Οδομάντων, την Οδομαντική. Εδώ είχε βρεθεί παλιότερα ελληνική επιγραφή των αυτοκρατορικών χρόνων (2ου-3ου μ.Χ. αιώνα), όπου μνημονεύονται πρόσωπα με θρακικά ονόματα. Από την ύπαρξη θρακικού πληθυσμού εικάζεται ότι ο οικισμός προϋπήρχε και πριν από τη ρωμαϊκή αρχαιότητα.

Νεότεροι χρόνοι

Ο οικισμός του Λευκώνα με τη σημερινή μορφή του διαμορφώθηκε μετά τη μικρασιατική καταστροφή, όταν εγκαταστάθηκαν σε αυτόν πρόσφυγες από τον Πόντο και,την Ανατολική Θράκη στη συνέχεια, Σαρακατσάνοι που πρωτύτερα ζούσαν ποιμενική νομαδική ζωή. Κατά την περίοδο της κατοχής (1941-1944), οι κάτοικοι του Λευκώνα υπέστησαν διώξεις από τις βουλγαρικές αρχές κατοχής, οι οποίες, στα πλαίσια της προσπάθειάς τους για εκβουλγαρισμό  της ανατολικής Μακεδονίας και Θράκης και ενσωματώσεώς της στη Βουλγαρία, μετέφεραν εποίκους από τη Βουλγαρία. Κάτοικοι του Λευκώνα μεταφέρθηκαν ως όμηροι στη Βουλγαρία, ορισμένοι εκτελέσθηκαν, ενώ πολλοί αναγκάσθηκαν να μετοικήσουν κρυφά  με τις οικογένειές τους και τα υπάρχοντά τους δυτικά  του ποταμού Στρυμώνα, όπου η περιοχή ήταν υπό γερμανική (και όχι υπό βουλγαρική) κατοχή και παρέμενε τυπικά ανεξάρτητο ελληνικό κράτος.

Διοικητική Οργάνωση

Ο  Λευκώνας αποτελούσε την κοινότητα Καβακλίου το 1920, αποτελούμενος αρχικώς μόνο από τον οικισμό  Καβακλί, ενώ στη συνέχεια προσαρτήθηκε το Κάτω Μετόχι, το οποίο αποσπάσθηκε από την Κοινότητα Ξηροτόπου, την 1-12-1928. Ο συνοικισμός Μετόχι αποσπάσθηκε από την Κοινότητα Λευκώνα και προσαρτήθηκε στο Δήμο Σερρών το 1970.
Με τον Ν. 2539/97 "Συγκρότηση Πρωτοβάθμιας Τοπικής Αυτοδιοίκησης" συστάθηκε ο Δήμος Λευκώνα, με έδρα τον Λευκώνα, από τη συνένωση των  κοινοτήτων Λευκώνα, Καλά Δένδρα και Χριστός. Ο Λευκώνας αποτέλεσε έδρα του ομώνυμου (“Καποδιστριακού”) Δήμου για δεκατρία (13) έτη.
Από 1/1/2011, σύμφωνα με τον ν. 3852/2010 (άρθρο 1§44 αρ. 6) ο Δήμος Λευκώνα έχει καταργηθεί και συνενώθηκε με τους Δήμους Σερρών, Καπετάν Μητρουσίου, Σκουτάρεως και τις κοινότητες Άνω Βροντούς και Ορεινής στον νέο (“Καλλικρατικό”) Δήμο Σερρών, με έδρα τις Σέρρες.

Δημοσίως γνωστά  πρόσωπα από τον Λευκώνα Σερρών

Ο Λευκώνας είναι τόπος καταγωγής πολλών προσωπικοτήτων, όπως ο βουλευτής (Λαϊκό Κόμμα, Ε.Ρ.Ε., Νέα Δημοκρατία) και Αντιπρόεδρος της Βουλής  Ισαάκ Λαυρεντίδης (1911 - 1997), ο προπονητής της εθνικής ομάδας ποδοσφαίρου Χρήστος Αρχοντίδης (1938 - 2019), ο αιρετός νομάρχης Σερρών Στέφανος Φωτιάδης, ο βουλευτής Ηλίας Πολατίδης (1966 - 2016) κ.α.